6.9.2022
SK
Úradný vestník Európskej únie
C 342/289 Štvrtok 17. februára 2022
14. vyzýva iránske orgány, aby okamžite zrušili zákon o mladých obyvateľoch a ochrane rodiny a zabezpečili prístup k verejným službám v oblasti sexuálneho a reprodukčného zdravia vrátane bezpečných, legálnych, bezplatných a kvalitných služieb umelého prerušenia tehotenstva za každých okolností; pripomína, že odopieranie umelého prerušenia tehotenstva ženám predstavuje formu rodovo motivovaného násilia a môže predstavovať mučenie alebo kruté, neľudské a ponižujúce zaobchádzanie; dôrazne odsudzuje hrozby iránskych orgánov uložiť trest smrti za umelé prerušenie tehotenstva a vyzýva iránske orgány, aby toto ustanovenie bezodkladne zrušili; vyzýva EÚ a členské štáty, aby spolupracovali s OSN pri pozornom monitorovaní nového zákona o mladých obyvateľoch a ochrane rodiny, jeho vplyvu na úmrtia matiek a vývoja v súvislosti s uplatňovaním trestu smrti za umelé prerušenie tehotenstva; 15. zdôrazňuje, že občania Iránu prostredníctvom občianskych iniciatív neustále požadujú, aby bol trest smrti zrušený a aby sa nepoužíval proti obhajcom ľudských práv a aby sa neprimerane neuplatňoval na menšiny; podporuje iránsku občiansku spoločnosť a jej pokojné úsilie o presadzovaní ľudských práv; 16. vyzýva Irán, aby umožnil návštevy Rady OSN pre ľudské práva vrátane osobitného spravodajcu OSN pre situáciu v oblasti ľudských práv v Iránskej islamskej republike a aby v plnej miere spolupracoval pri všetkých jej osobitných postupoch; 17. naliehavo vyzýva EÚ, aby v rámci dvojstranných vzťahov s Iránom upozorňovala na porušovanie ľudských práv; vyzýva podpredsedu Komisie/vysokého predstaviteľa Únie pre zahraničné veci a bezpečnostnú politiku, aby zaistil, aby Európska služba pre vonkajšiu činnosť v rámci dialógu na vysokej úrovni medzi EÚ a Iránom naďalej nastoľovala otázky ľudských práv; opätovne potvrdzuje, že dodržiavanie ľudských práv je základným prvkom rozvoja vzťahov medzi EÚ a Iránom; 18. víta skutočnosť, že Rada prijala globálny sankčný režim EÚ v oblasti ľudských práv (Magnitského akt EÚ) ako dôležitý nástroj EÚ na ukladanie sankcií porušovateľom ľudských práv; žiada, aby sa prijali cielené opatrenia s využitím súčasného sankčného režimu EÚ v oblasti ľudských práv voči Iránu alebo globálneho sankčného režimu EÚ v oblasti ľudských práv (Magnitského akt EÚ) proti iránskym predstaviteľom štátnej moci, ktorí sa dopustili závažného porušovania ľudských práv vrátane popráv a svojvoľného zadržiavania osôb s dvojakým občianstvom a cudzích štátnych príslušníkov v Iráne, a to aj proti sudcom, ktorí odsúdili novinárov, obhajcov ľudských práv, politických disidentov a aktivistov na smrť; 19. domnieva sa, že ďalšie cielené sankcie budú potrebné v prípade, že iránske orgány neprepustia Dr. Ahmadreza Džalálího, ako to žiadajú EÚ a jej členské štáty; 20. zdôrazňuje destabilizačnú úlohu iránskeho režimu v širšom regióne a odsudzuje skutočnosť, že iránsky režim je zodpovedný za smrť mnohých civilistov v Sýrii, Jemene a Iraku; 21. poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Európskej únie pre zahraničné veci a bezpečnostnú politiku, generálnemu tajomníkovi OSN, najvyššiemu vodcovi a prezidentovi Iránskej islamskej republiky a poslancom iránskeho Madžlísu.